Sophie Bränberg

**Anna Sophie Christine Bränberg** (født 6. februar 1842 i Bergen, død 24. desember 1920 i Pasadena) var en norsk skuespillerinne.

## Familie
Sophie Bränberg var datter av skipperborger Johan Wilhelm Bränberg og Cathrine Christine Kielstrøm. Hun ble 21. november 1861 gift med skuespiller Hans Monsen.

## Liv og virke
Sophie Bränberg var elev av Augusta Schrumpf i fødebyen Bergen. Hun debuterte 24. oktober 1858 ved Det Norske Teatret, i rollen som *Elisabeth* i *Kongens Yndling*. Ved teatret bekledte hun etter eget utsagn dameroller og elskerinneroller, og ble også brukt i unge gutteroller, som for eksempel i *Pariserdrengen*. Den første tiden hadde hun en lønn på 12 speciedaler i måneden, og denne ble etter hvert økt til 24. Ved en anledning hadde hun sammen med sin mann en *benefice* – en forestilling der inntektene gikk til bestemte personer blant teatrets ansatte – og denne brakte alene inn 150 speciedaler.

Bränberg var ansatt ved Det Norske Teatret i perioden 1858-1862, med enkelte avbrudd. Om teaterinstruktør Herman Laading uttalte hun at «Hr. Laading var av den gamle skole og gouterte den konventionelle franske stil, som ikke var fri for oppstyltethet. Man skulde *spille*, i motsætning til at være naturlig.» Dette som et diametralt motstykke til den yngre Henrik Ibsen, som var nødt til å samarbeide med ham.

Sesongen 1862-1863 var Bränberg ved Kristiania norske Teater, og sesongen 1863-1864 opptrådte hun ved Christiania Theater. I Kristiania ble det uttrykt en viss misnøye med både hennes og mannens bergenske diksjon og uttale.

Sammen med ektemannen hadde Bränberg sin opptreden i Norge da hun sammen med Det norske Skuespillerselskab under direksjon av hr. Asmundsen besøkte Trondheim i 1869, før de begge omkring 1870 emigrerte til USA. Der opptrådte hun flere ganger i komedier. Hun hadde sin siste opptreden i USA, som *Margit* i *[[Gildet paa Solhaug]]* av Henrik Ibsen, like før det store Jordskjelvet i San Francisco 1906.

Sophie Bränberg omtales av Bjørnstjerne Bjørnson i boken *Grotid*.

Under et besøk i Bergen i 1913 ble hun intervjuet i Bergens Tidende, hvor hun berettet «Fra Den Nationale Scenes første dage». Her forteller hun blant annet om sine erfaringer med Bjørnstjerne Bjørnson og Henrik Ibsen som instruktører.

## Roller i utvalg
**Elisabeth* i *Kongens Yndling* av Carsten Hauch (Det Norske Teatret, 1858)
**Maria* i *[[Helligtrekongersaften (skuespill)|Helligtrekongersaften]]* av Shakespeare
**Mademoiselle Constance* i lystspillet *Tilfelset har Ret* av Coldoni (Kristiania norske Teater, 1862)
**Georgetta* i vaudevillen *Kjærlighed paa Flasker* (Kristiania norske Teater, 1862) 
**Tjenestepigen* i *Glædelig Fastelavn* (1863)
**Fru Kranich* i *Glædelig Fastelavn* (1863)
**Madame Jensen* i vaudevillen *Deklarationene* av C. Rickardt  (Kristiania norske Teater, 1863)
**Leonora* i lystspillet *Tjeneren sin Herres Medbeiler* av A. R. Lesage (Kristiania norske Teater, 1863)
**Colombe* i sangspillet *Esmeralda* etter Victor Hugo (Kristiania norske Teater, 1863)
**Jeanette* i *Sydens datter* av Charlotte Birch-Pfeiffer (Christiania Theater, 1863)
**Margit* i *[[Gildet paa Solhaug]]* av Henrik Ibsen

## Kilder
* 
* 
## Referanser